Vrou en geliefde hond herenig ná bakkie rolWian Venter, Suné Roux en Benedict. (Foto: Verskaf) ŉ Jong vrou van Bloemfontein is ongelooflik dankbaar om weer met haar geliefde hond herenig te wees nadat hy vermis geraak het toe die twee in ŉ ongeluk betrokke was en hy uit die bakkie geval terwyl die voertuig gerol het. Benedict, ŉ swart Labradorreun, is Dinsdag deur ŉ boer in ŉ sloot naby die ongelukstoneel tussen Bloemfontein en Bultfontein gevind. Hy is kort daarna met sy eienaar, Suné Roux (22), herenig. Roux vertel aan Maroela Media sy en die 18 maande oue Benedict het die naweek by haar ouers op Stilfontein in Noordwes gekuier en was Maandagoggend op pad terug Bloemfontein toe waar sy nou woon en werk. Omstreeks 10:20 het Roux op die R700 gery toe ŉ bok voor haar bakkie ingespring het. Sy het beheer oor die voertuig verloor en die bakkie het gerol. Suné Roux en haar geliefde Benedict is na die ongeluk herenig. (Foto: Verskaf) Toe die voertuig tot stilstand kom, het Roux onmiddellik besef Benedict het uitgeval. “Ek was seker so 15 minute in die voertuig vasgekeer tot een van die plaaslike boere my te hulp gesnel het. Die eerste ding wat ek gevra het toe mense daar aankom, was ‘Waar is my hond?’. Ek wou net weet of hy oukei is,” sê sy. Benedict was egter nêrens op die ongelukstoneel te vind nie. Roux is hospitaal toe geneem waar sy onder narkose geplaas is om haar ontwrigte skouer terug in sy plek te sit. Intussen het haar suster ŉ inskrywing op Facebook geplaas om te vertel wat gebeur het en mense te vra om op die uitkyk vir Benedict te wees. Wian Venter, ŉ boer van die distrik, het gehoor dat Benedict vermis word en het na hom begin soek. Hy het uiteindelik gisteroggend net ná 08:00 vir Benedict naby die ongelukstoneel sowat 10 km buite Bultfontein gevind. Hy het met Roux se suster kontak gemaak en Roux, wat tans by haar ouers op Stilfontein aansterk, is kort daarna met haar geliefde Benedict herenig. Wian Venter het vir Benedict gevind. (Foto: Verskaf) “Ek was ongelooflik verlig toe ek hoor hy is gevind. Ek het vir Benedict gekry toe hy net ses weke oud was en is verskriklik erg oor hom,” sê sy. Roux sê dat Benedict nie in die ongeluk seergekry het nie, maar wel baie getraumatiseerd is. “Hy is baie geheg aan my, loop oral agter my aan en slaap baie. So, ek kan sien die ongeluk het hom erg geraak.” Sy sê sy en Benedict sal vir die volgende twee weke net rustig by haar ouers se huis wees en van hul beproewing herstel. Roux se bakkie is in die ongeluk afgeskryf. “My skouer is redelik opgeneuk en dokters sê daar is ŉ kans dat hulle dalk later sal moet opereer. Maar dit kon beslis baie erger gewees het. Ek is net dankbaar ek en Benedict is oukei.”